ΚΑΝΟΝΙΣΜΟΣ (ΕΚ) αριθ. 191/2000 ΤΟΥ ΣΥΜΒΟΥΛΙΟΥ

της 24ης Ιανουαρίου 2000

για την τροποποίηση του κανονισμού (ΕΟΚ) αριθ. 1696/71 περί κοινής οργανώσεως αγοράς στον τομέα του λυκίσκου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 36 και 37,

την πρόταση της Επιτροπής,

τη γνώμη του Ευρωπαϊκού Κοινοβουλίου(1),

Εκτιμώντας τα εξής:

(1) Το καθεστώς ενίσχυσης για τη σύσταση ομάδων παραγωγών δεν είναι πλέον εφαρμόσιμο στα κράτη μέλη που παράγουν λυκίσκο, πλην της Δημοκρατίας της Αυστρίας, η οποία, δυνάμει της πράξης προσχώρησής του 1994, επιτρέπεται να εφαρμόσει το καθεστώς αυτό μέχρι τις 31 Δεκεμβρίου 1999· συνεπώς, για λόγους σαφήνειας, θα πρέπει να διαγραφούν τα άρθρα 8 και 10 καθώς και η παράγραφος 2 του άρθρου 17 του κανονισμού (ΕΟΚ) αριθ. 1696/71 από 1ης Ιανουαρίου 2000(2)·

(2) το Συμβούλιο καθόρισε κατ' αποκοπήν ενίσχυση στους παραγωγούς ύψους 480 EUR/εκτάριο/έτος για περίοδο 5 ετών αρχής γενομένης από τη συγκομιδή του 1996 μέχρι τη συγκομιδή του 2000· συνεπώς, δεν είναι πλέον αναγκαίο να υποβάλει η Επιτροπή ετησίως στο Συμβούλιο έκθεση για την κατάσταση της παραγωγής και της εμπορίας του λυκίσκου, δεδομένου ότι το άρθρο 18 του κανονισμού (ΕΟΚ) αριθ. 1626/71 προβλέπει την υποβολή συνοπτικής έκθεσης μετά την πάροδο της περιόδου των 5 ετών, όταν το Συμβούλιο θα πρέπει να αποφανθεί για το ποσό της ενίσχυσης για την περίοδο που αρχίζει με τη συγκομιδή του 2001· συνεπώς, το άρθρο 11 του εν λόγω κανονισμού μπορεί να διαγραφεί και το άρθρο 12 του ιδίου κανονισμού μπορεί να αναπροσαρμοστεί για να ληφθεί υπόψη η διαγραφή αυτή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1696/71 τροποποιείται ως εξής:

1. Τα άρθρα 8, 10 και 11 καθώς και η παράγραφος 2 του άρθρου 17, διαγράφονται.

2. Το άρθρο 12, η παράγραφος 6 αντικαθίσταται από το ακόλουθο κείμενο:

"6. Σε περίπτωση που από την κατάσταση της αγοράς προκύψει ότι υπάρχει κίνδυνος δημιουργίας διαρθρωτικών πλεονασμάτων ή διαταραχής της διάρθρωσης του εφοδιασμού της κοινοτικής αγοράς του λυκίσκου, το Συμβούλιο, αποφασίζοντας ύστερα από πρόταση της Επιτροπής, σύμφωνα με τη διαδικασία που προβλέπεται στο άρθρο 37, παράγραφος 2 της συνθήκης, μπορεί να αναπροσαρμόσει το ύψος της ενίσχυσης η οποία καθορίζεται στην παράγραφο 5:

α) είτε περιορίζοντας τη χορήγηση της ενίσχυσης σ' ένα μέρος της καλλιεργούμενης έκτασης που έχει καταγραφεί για το αντίστοιχο έτος, και, εν ανάγκη, διαφοροποιώντας την,

β) είτε αποκλείοντας από το ευεργέτημα της ενίσχυσης τις εκτάσεις που βρίσκονται στο πρώτο ή/και στο δεύτερο έτος παραγωγής."

Άρθρο 2

Ο παρών κανονισμός αρχίζει να ισχύει την έβδομη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από 1ης Ιανουαρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Ιανουαρίου 2000.

Για το Συμβούλιο

Ο Πρόεδρος

L. CAPOULAS SANTOS

(1) Γνώμη που διατυπώθηκε στις 17 Δεκεμβρίου 1999 (δεν έχει ακόμη δημοσιευθεί στην Επίσημη Εφημερίδα).

(2) ΕΕ L 175 της 4.8.1971, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1257/1999 (ΕΕ L 160 της 26.6.1999, σ. 80).